Madwar 95,000 żagħżugħ u żagħżugħa applikaw fit-tielet edizzjoni ta' din l-inizjattiva l-ġdida tal-UE għaż-żgħażagħ. Issa ntgħażlu madwar 20,000 żagħżugħ u żagħżugħa Ewropej ta' 18-il sena biex jirċievu pass tal-ivvjaġġar ta' DiscoverEU. Dawn se jkunu jistgħu jivvjaġġaw bejn l-1 ta' Awwissu 2019 u l-31 ta' Jannar 2020 għal massimu ta' 30 jum. It-tielet edizzjoni tal-inizjattiva DiscoverEU attirat l-applikazzjonijiet ta' kważi 95,000 żagħżugħ u żagħżugħa mill-Istati Membri kollha tal-UE matul perjodu ta' ġimagħtejn li ntemm fis-16 ta' Mejju 2019. Intgħażlu madwar 20,000 żagħżugħ u żagħżugħa abbażi tal-kriterji tal-għoti u b'kunsiderazzjoni tal-kwota stabbilita għal kull Stat Membru tal-UE. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, stqarr: “Dan ix-xahar, DiscoverEU qed tiċċelebra l-ewwel anniversarju tagħha. Fi żmien sena, madwar 275,000 żagħżugħ u żagħżugħa Ewropej applikaw biex isiru parti minn din l-esperjenza u madwar 50,000 ingħataw pass tal-ivvjaġġar.Inħossni kburi li hemm aktar u aktar żgħażagħ li qed jesploraw ir-rikkezza tal-istorja u tal-kultura tagħna, jagħmlu ħbieb ġodda lil hinn mill-fruntieri, isiru aktar indipendenti u awtonomi, jaqsmu l-esperjenzi u l-emozzjonijiet, u fl-aħħar mill-aħħar, jiskopru lilhom infushom.” Ir-rebbieħa tat-tielet edizzjoni issa se jiġu kkuntattjati sabiex ikunu jistgħu jħejju l-vjaġġi tagħhom. Se jkunu jistgħu jivvjaġġaw, waħedhom jew fi gruppi b'massimu ta' ħames persuni, bejn l-1 ta' Awwissu 2019 u l-31 ta' Jannar 2020 għal mhux aktar minn 30 jum. Il-maġġoranza tagħhom se jivvjaġġaw bil-ferrovija, u f'każijiet eċċezzjonali, b'mezzi tat-trasport alternattivi. Minbarra l-pass tal-ivvjaġġar, il-parteċipanti se jirċievu appoġġ tekniku u gwida dwar temi bħall-ivvjaġġar sostenibbli u xi jfisser li tkun Ambaxxatur ta' DiscoverEU - se jiġu mistiedna jirrapportaw dwar l-esperjenzi tagħhom, pereżempju permezz tal-għodod tal-midja soċjali bħal Instagram, Facebook u Twitter, jew billi jagħtu preżentazzjoni fl-iskola jew fil-komunità lokali tagħhom. Se jkunu jistgħu jikkuntattjaw lil sħabhom il-vjaġġaturi fuq il-midja soċjali u jaqsmu l-esperjenzi tagħhom. Il-parteċipanti kollha se jkunu wkoll mistiedna jattendu l-ewwel laqgħat ta' DiscoverEU li se jseħħu f'diversi postijiet madwar l-Ewropa, dwar temi speċifiċi bħas-sostenibbilità jew il-wirt kulturali. L-ewwel laqgħa se ssir f'Nijmegen (in-Netherlands) fit-12 u fit-13 ta' Lulju b'enfasi fuq is-sostenibbiltà. Il-Kummissjoni qed tippjana li tniedi ċ-ċiklu ta' applikazzjonijiet li jmiss qabel tmiem is-sena, meta se jkunu disponibbli 20,000 pass tal-ivvjaġġar oħra. Sfond DiscoverEU hija esperjenza tal-ivvjaġġar aċċessibbli u sempliċi, immirata lejn żgħażagħ individwali jew gruppi żgħar, inklużi dawk li ġejjin minn kuntesti żvantaġġati. Hija tagħti liż-żgħażagħ ta' 18-il sena l-opportunità li jitgħallmu dwar il-wirt kulturali u d-diversità tal-Ewropa, li jistabbilixxu kuntatt ma' żgħażagħ oħra u li jesploraw l-identità Ewropea tagħhom. L-inizjattiva tnediet f'Ġunju 2018, wara proposta mill-Parlament Ewropew għal Azzjoni Preparatorja b'baġit ta' EUR 12-il miljun fl-2018. L-ewwel żewġ ċikli ta' applikazzjonijiet taw lil madwar 30,000 żagħżugħ u żagħżugħa l-opportunità li jivvjaġġaw madwar l-Ewropa. Għall-2019, il-Parlament Ewropew approva EUR 16-il miljun għal DiscoverEU. Il-Kummissjoni qed tippjana li tniedi ċ-ċiklu ta' applikazzjonijiet li jmiss qabel tmiem l-2019. Id-dati speċifiċi u aktar informazzjoni se jitħabbru fi żmien xieraq fuq il-Portal Ewropew taż-Żgħażagħ. Minħabba l-interess li wrew il-vjaġġaturi żgħażagħ f'DiscoverEU, il-Kummissjoni qed taħdem biex ittejjeb l-inizjattiva abbażi tal-feedback kemm mill-vjaġġaturi kif ukoll mill-partijiet ikkonċernati ewlenin. S'issa, il-feedback li wasal mingħand kważi 5,500 parteċipant mill-ewwel edizzjoni juri li dawn iqisu DiscoverEU bħala esperjenza ta' tagħlim siewja u inklużiva, li tikkontribwixxi għall-involviment ċiviku, għat-tkabbir personali u għall-iżvilupp tal-ħiliet. L-ivvjaġġar jagħti liż-żgħażagħ l-opportunità li jiksbu fiduċja fihom infushom u jiżviluppaw kompetenzi ewlenin bħall-għarfien ta' lingwi barranin u l-ħiliet interkulturali, l-adattabilità, ir-reżiljenza, il-ħiliet interpersonali, il-kapaċità li jsolvu l-problemi jew il-ħiliet organizzattivi u ta' tiswir tat-timijiet. Żewġ terzi minnhom qalu li ma kinux ikunu jistgħu jiffinanzjaw il-pass tal-ivvjaġġar tagħhom li kieku ma kienx għal DiscoverEU. Għal xi wħud mill-parteċipanti, l-użu tal-pass ta' DiscoverEU kien ifisser l-ewwel opportunità li jivvjaġġaw waħedhom mingħajr il-ġenituri jew it-tuturi tagħhom. F'Mejju 2018, il-Kummissjoni pproponiet EUR 700 miljun għal DiscoverEU bħala parti mill-programm Erasmus+ futur fl-ambitu tal-baġit fit-tul li jmiss tal-UE għall-2021-2027. Jekk il-Parlament Ewropew u l-Kunsill jaqblu dwar dan, 1.5 miljun żagħżugħ u żagħżugħa oħra ta' 18-il sena se jkunu jistgħu jivvjaġġaw matul dawk is-seba' snin. Għal aktar informazzjoni Mistoqsija u tweġiba dwar DiscoverEU Skeda informattiva b'rendikont tal-applikanti u tal-parteċipanti skont il-pajjiż Il-Portal Ewropew taż-Żgħażagħ Skeda informattiva dwar l-Investiment fiż-Żgħażagħ